আইপিএল-এর গায়ে নাকি বিদেশি-বিদেশি ‘গন্ধ’! তাই নিজেদের পণ্য আইপিএল চলাকালীন বিজ্ঞাপণ না দেওয়ার সিদ্ধান্ত নিল পতঞ্জলি। দেশীয় ভাবধারাকে মূলধন করে ভারতীয় বাণিজ্য-বাজারে কার্যত একচেটিয়া আধিপত্য স্থাপন করেছে পতঞ্জলি। তাই বিদেশি-ছোঁয়াচ থেকে নিজেদের মুক্ত রাখতেই নতুন সিদ্ধান্ত গ্রহণ করল সংস্থাটি।
জাতীয় এক সংবাদমাধ্যমে পতঞ্জলির প্রধান কার্যনির্বাহী আচার্য বালকৃষ্ণ জানিয়েছেন, ‘‘আইপিএল ভোগবাদের প্রচার করে এবং বহুজাতিক সংস্থাগুলি এই খেলায় বিনিয়োগ করে। পতঞ্জলি দেশের তৃণমূল স্তরে এমন খেলা প্রচার করবে যেটা প্রকৃত দেশীয়, যেমন— কুস্তি ও কবাডি।’’

এই বিষয়ে অন্যান্য খবর

প্রকাশ্যে আইপিএল-এর থিম সং! গানে-কথায় শুরুতেই ‘হিট’! রইল ভিডিও
শাহরুখের কেকেআর-এ এবার নতুন বোলিং কোচ! চমক কোচিং স্টাফে


পতঞ্জলি দেশের অন্যতম লাভজনক ভোগ্যপণ্য সংস্থা। বছরে বিজ্ঞাপন বাবদই এই সংস্থার খরচ হয় ৫৭০ থেকে ৬০০ কোটি টাকা। দেশের সপ্তাহ দুয়েকের মধ্যেই আইপিএল-এর ঢাকে কাঠি পড়ে যাবে। যাইহোক, পতঞ্জলির বিজ্ঞাপন না দেওয়ার সিদ্ধান্ত নিঃসন্দেহে আইপিএল-এর বিনিয়োগে বড় ধাক্কা।
বিজ্ঞাপন দুনিয়ায় বিশেষজ্ঞ স্যাম বালসারা যদিও বলেছেন, ‘‘ক্রিকেটকে মোটেই বিদেশি খেলা বলা যায় না। চরিত্রগত দিক থেকে বিসিসিআই বিদেশি মনোভাবাপন্ন নয়।’’ অনেকের প্রশ্ন, দেশীয় ভাবধারাকে পুঁজি করে হাজার হাজার কোটি টাকা লাভ করা পতঞ্জলি তাহলে আমাজনের মতো অনলাইন বিকিকিনি সংস্থায় কেন নিজেদের পণ্য বিক্রি করে!
প্রশ্নগুলো সহজ। উত্তর কি জানা?